गृह मंत्रालय
केन्द्रीय गृह मंत्री श्री अमित शाह ने गांधीनगर लोकसभा क्षेत्र में 36 करोड़ रुपये के विभिन्न विकास कार्यों का लोकार्पण किया
जगन्नाथ रथयात्रा के शुभ अवसर पर देशवासियों को शुभकामनाएँ दीं
जगन्नाथ रथयात्रा के शुभ अवसर पर मैं अहमदाबाद के जगन्नाथ मंदिर में कई वर्षों से मंगला आरती में भाग लेता आ रहा हूँ और हर बार यहाँ एक अलग ऊर्जा की प्राप्ति होती है
आज भी महाप्रभु की आराधना करने का सौभाग्य प्राप्त हुआ, महाप्रभु जगन्नाथ सभी पर सदैव अपनी कृपा व आशीष बनायें रखें
गांधीनगर लोकसभा क्षेत्र के नारदीपुर गांव में 25 करोड़ रुपये के विकास कार्यों का लोकार्पण करते हुए श्री अमित शाह ने कहा कि आज मैं एक ऐसे गांव में आया हूँ जहाँ लोगों ने ऐसी व्यवस्था बनाई है कि कोई भी इंसान और जीव भूखा न सोए
हमारी संस्कृति, संस्कार और परंपराएं किसी को जानना है तो उसे नारदीपुर आना पडेगा
गांधीनगर लोकसभा क्षेत्र के 3 हजार से अधिक आबादी वाले हर गांव का 2024 तक विकास करने की योजना बनाई है
हमारा प्रयास है कि पूरे मतक्षेत्र में प्रधानमंत्री श्री नरेन्द्र मोदी और मुख्यमंत्री श्री विजय रूपाणी व उपमुख्यमंत्री श्री नीतिन पटेल द्वारा शुरू की गयी किसी भी योजना के लाभ से एक भी व्यक्ति वंचित न रहें
प्रधानमंत्री ने 18 साल से अधिक आयु के लोगों के लिए निःशुल्क टीकाकरण की व्यवस्था की है और हम सबको टीका लगवाना चाहिये
गृह मंत्री श्री अमित शाह ने सिविल अस्पताल, गांधीनगर में सन फाउंडेशन द्वारा निर्मित ऑक्सीजन प्लांट का लोकार्पण किया।
गृह मंत्री श्री अमित शाह ने कोरोना सेवा यज्ञ में विशेष योगदान देने वाले महानुभावों को राजभवन में प्रशस्ति पत्र सौंपे
प्रधानमंत्री नरेंद्र जी ने सभी राजभवनों को कोरोना महामारी के समय जनता में जागरूकता लाने और इससे प्रभावित लोगों तक आवश्यक सहायता पहुंचाने का आवाहन किया था, उसी दिशा में गुजरात राजभवन ने यह सेवा यज्ञ शरू किया
केन्द्रीय गृह मंत्री ने स्वामीनारायण मंदिर, अडालज द्वारा नवनिर्मित शारदामणि सामुदायिक केंद्र का उद्घाटन भी किया
केन्द्रीय गृह मंत्री श्री अमित शाह ने आज गांधीनगर लोकसभा क्षेत्र में 36 करोड़ रुपये के विभिन्न विकास कार्यों का लोकार्पण किया। जगन्नाथ रथयात्रा के शुभ अवसर पर देशवासियों को शुभकामनाएँ देते हुए श्री अमित शाह ने कहा कि वे अहमदाबाद के जगन्नाथ मंदिर में कई वर्षों से मंगला आरती में भाग लेते आ रहे हैं और हर बार यहाँ एक अलग ऊर्जा की प्राप्ति होती है। आज भी महाप्रभु की आराधना करने का सौभाग्य प्राप्त हुआ। महाप्रभु जगन्नाथ सभी पर सदैव अपनी कृपा व आशीष बनायें रखें।
केन्द्रीय गृह मंत्री ने गांधीनगर लोकसभा क्षेत्र के नारदीपुर गांव में 25 करोड़ रुपये के विकास कार्यों का लोकार्पण किया और साथ ही स्वामीनारायण मंदिर, अडालज द्वारा नवनिर्मित शारदामणि सामुदायिक केंद्र का उद्घाटन भी किया I इस अवसर पर श्री अमित शाह ने कहा कि आज मैं एक ऐसे गांव में आया हूँ जहाँ लोगों ने ऐसी व्यवस्था बनाई हैं कि कोई भी इंसान भूखा न सोए। इंसान ही नहीं बल्कि कोई जीव भी भूखे पेट न सोए ऐसी व्यवस्था यहां की गई है। उन्होने कहा कि हमारी संस्कृति, संस्कार और परंपराएं किसी को जानना है तो उसे नारदीपुर आना पडेगा। श्री अमित शाह ने यह भी कहा कि नारदीपुर उनके लिए और भी मायने रखता है क्योँकि उनका बचपन और एसएससी तक की पढ़ाई माणसा में हुई। नारदीपुर के प्रत्येक विकास कार्य, चाहे वह दवाखाना हो, स्कूल का आधुनिकीकरण हो, बच्चों का पार्क या फिर तालाब का विकास हो, वे नारदीपुर आते रहेंगे और लोगो से मिलते रहेंगे।
श्री अमित शाह ने कहा कि हमने गांधीनगर लोकसभा क्षेत्र के 3 हजार से अधिक आबादी वाले हर गांव का 2024 तक विकास करने की योजना बनाई है। हमारा प्रयास है कि पूरे मतक्षेत्र में प्रधानमंत्री श्री नरेन्द्र मोदी और मुख्यमंत्री श्री विजय रूपाणी व उपमुख्यमंत्री श्री नीतिन पटेल द्वारा शुरू की गयी किसी भी योजना के लाभ से एक भी व्यक्ति वंचित न रहें । केन्द्रीय गृह मंत्री ने कहा कि कोई घर ऐसा नहीं है जहां शौचालय, रसोई गैस, नल द्वारा जल और बिजली न पहुंची हो। उन्होने कहा कि कोरोना के समय हमने बहुत कठिन परिस्थिति देखी। दूसरी लहर में कोरोना वायरस बड़ी तेज़ी से फैला, जिससे उस पर मानवीय नियंत्रण नहीं रह सका परंतु प्रधानमंत्री श्री नरेन्द्र मोदी ने सिर्फ 6-7 दिनों में ही 10 गुना ऑक्सिजन गांव-गांव और शहरों में पहुंचे ऐसी व्यवस्था करने का प्रयास किया। हालांकि फिर भी हमने कई स्वजन गंवाएं। श्री अमित शाह ने कहा कि अब हम ऐसा संकल्प करें कि नारदीपुर और पूरे गांधीनगर लोकसभा क्षेत्र में एक भी व्यक्ति की कोरोना के कारण मृत्यु न हों। उन्होने कहा कि प्रधानमंत्री ने 18 साल से अधिक आयु के लोगों के लिए निःशुल्क टीकाकरण की व्यवस्था की है और हम सबको टीका लगवाना चाहिये।
केन्द्रीय गृह मंत्री ने कहा कि समग्र क्षेत्र में जिसके पास भी लाल रंग का राशन कार्ड है, उन तक हम यह संदेशा पहुंचाएं कि प्रधानमंत्री ने उनके परिवार के लिए दिवाली तक हर महिने प्रति व्यक्ति पांच किलो अनाज की व्यवस्था की है। देश के 80 करोड़ लोगों को निःशुल्क अनाज वितरण की यह व्यवस्था श्री नरेन्द्र मोदी जी की सरकार ने की है, यह बात हर व्यक्ति तक पहुंचनी चाहिए और गांव के युवाओं को इकट्ठा होकर इस अभियान को सफल बनाना चाहिए।
गृह मंत्री श्री अमित शाह ने सिविल अस्पताल, गांधीनगर में सन फाउंडेशन द्वारा निर्मित ऑक्सीजन प्लांट का लोकार्पण किया। इस अवसर पर श्री अमित शाह ने कहा सन फाउंडेशन के इस प्रयास से गुजरात में कोरोना के विरुद्ध लड़ाई को और बल मिलेगा व क्षेत्र की जनता लंबे समय तक लाभांवित होगी।
गृह मंत्री श्री अमित शाह ने कोरोना सेवा यज्ञ में विशेष योगदान देने वाले महानुभावों को राजभवन में प्रशस्ति पत्र सौंपे। इस अवसर पर श्री अमित शाह ने कहा कि प्रधानमंत्री नरेंद्र जी के नेतृत्व में देश ने कोरोना के विरुद्ध एकजुट होकर लड़ाई लड़ी, जिसमें सभी का अहम योगदान है। प्रधानमंत्री नरेंद्र जी ने सभी राजभवनों को कोरोना महामारी के समय जनता में जागरूकता लाने और इससे प्रभावित लोगों तक आवश्यक सहायता पहुंचाने का आवाहन किया था, उसी दिशा में गुजरात राजभवन ने यह सेवा यज्ञ शरू किया जिससे कई लोग जुड़े और लोगों तक राहत पहुंची। श्री अमित शाह ने मोदी जी के नेतृत्व में सभी लोगों ने कोरोना के विरुद्ध जो लड़ाई लड़ी उसके लिए उनका धन्यवाद दिया।